Riool in Barberspan hoop opBaberspan (Foto: Ventures4Jesus, Twitter) Daar heers groot kommer oor die afname in die aantal voëls en diversiteit by die Barberspan-voëlpark naby Delareyville in Noordwes weens besoedeling in die Hartsrivier. Volgens ŉ verslag van Noordwes se parkeraad ná ŉ oorsigbesoek deur die portefeuljekomitee oor ekonomiese ontwikkeling, omgewing, bewaring en toerisme, is vier niewerkende rioolaanlegte in die omgewing die hoofoorsaak van onbehandelde rou riool wat in die veld, vleilande en die Hartsrivier by Barberspan vloei. Volgens die raad is dié besoedeling klaarblyklik al die afgelope tien jaar reeds ŉ groot probleem. Volgens Jacqueline Theologo, die DA se woordvoerder vir ekonomiese ontwikkeling, omgewing, bewaring en toerisme in Noordwes, is wanbestuur en wanadministrasie van die munisipaliteit die hooffaktore wat tot die besoedeling lei. Theologo sê dit is betreurenswaardig dat die munisipaliteit se versuim om hul rioolaanlegte in stand te hou nou ŉ bedreiging vir die ekologiese integriteit van die Barberspan-voëlpark en sy “Ramsar-status” inhou. Die Barberspan-voëlpark, ook bekend as die Barberspan-reservaat, is in 1971 tot ŉ “Ramsar-terrein”, of “vleiland van internasionale belang” verklaar. As gevolg van die diversiteit en oorvloed van watervoëls, veral trekvoëls, wat in die pan voorkom, is dit ook ingesluit in die lys van internasionale vleilande onder die Ramsar-konvensie en as ŉ “internasionale belangrike voëlgebied” verklaar. Die departement van bosbou, visserye en omgewingsake se nasionale Ramsar-bestuurskomite, het Barberspan gekies om ŉ projek deur spesiale omgewingsondersoekers van dié departement, die departement van minerale hulpbronne en energie en die departement van water en sanitasie te loods. Met die projek wil dié betrokkenes die effek van rioolaanlegte en myne en hul impak op die Hartsrivier ondersoek. Tydens die ondersoek is drie tenkwa-operateurs op heterdaad betrap toe hulle rou riool in die veld en die rivier uitgepomp het. Theologo sê die DA hou Kenetswe Mosenogi, die LUR vir ekonomiese ontwikkeling, omgewing, bewaring en toerisme, persoonlik verantwoordelik vir die omvang van die skade wat aan hierdie erfenisgebied aangerig is en die blote feit dat hy dit vir tien jaar toegelaat het om te gebeur. Die DA vra nou ’n volledige verslag oor die vordering van die ondersoek na die onwettige storting van rou riool deur die drie tenkwaens en dat ’n formele klag by die Groen Skerpioene gelê word.